Pastoor in hof vir derde verkragting-saakDie pastoor van Limpopo wat Maandag in hegtenis geneem is nadat hy glo ŉ 14-jarige meisie in Seshego verkrag het, het Vrydag in die landdroshof in Polokwane op ŉ derde aanklag van verkragting verskyn, het die polisie gesê. Die tweede aanklag van verkragting wat deur ŉ 18-jarige van Polokwane ingedien is, en die derde klag wat deur ŉ 20-jarige van Seshego ingedien is, sal nou gelyktydig in Polokwane aangehoor word, het brig. Hangwani Mulaudzi gesê. Die man moet weer op 11 Januarie in die hof verskyn om aanklag twee en drie aan te hoor. Die man sou Vrydag in die hof in Seshego verskyn het, maar ŉ ooreenkoms is bereik om die saak in Polokwane aan te hoor aangesien die man in die polisiestasie se selle aangehou word. Die eerste aanklag sal steeds in die landdroshof in Seshego aangehoor word, tensy ŉ verdere ooreenkoms bereik kan word tussen die Nasionale Vervolgingsgesag en die departement van justisie, het Mulaudzi gesê. “Hy is Dinsdag R2 000 borg toegestaan vir die eerste saak wat dit nou moeilik maak om dit met die twee ander sake te verbind.” Die man sal op 17 Februarie in Seshego verskyn vir die eerste aanklag.